钦定古今图书集成/明伦汇编/闺媛典/第059卷 > 徐文秀妻王氏
## 钦定古今图书集成/明伦汇编/闺媛典/第059卷 > 徐文秀妻王氏

按《定兴县志》：“王氏，山亭乡王薰女。年十七，归徐氏子
文秀。甫期而文秀亡，氏即有与亡之志，抱苫块并夫
柩寝处，朝夕眠食，抚棺呜咽，如是七年。手痕入木，几
没指，凡夫所遗衣履，藏之一笥，岁时出曝辄尽哀。久
之，其翁宝始卜冢于居室后葬焉。氏无子，宝夫妇茕
独且老，又怜媳早寡，欲子他姓，而使妇妇之。氏曰：‘以
死报夫，吾志决矣。且翁能与人以产，谁不感者？何藉
于我？苟得吾志，甘衣食于针黹，不愿分一钱’。”翁虽为
之寝谋，然意犹未已。值甲辰乙巳，岁荐饥，翁姑年益
迈，潜受吴某聘财，俾强婚之。氏固拒。翁固执，驱逼万
方，妇屡引颈就刀，辄为姑所夺。自知不免，乃诡曰：“翁
姑甚爱我，而我爱翁之子，两爱不相值，以至于此。”翁
为召妾之宗，告之故，并设奠以辞，死者则从命矣。舅
姑信之，期旦夕置酒宴会，因令吴某出召客，而翁夫
妇亦安心治具。氏则沐浴取新布，遍体结束，袭素衣
于上，焚故所藏夫衣履，遂延火焚其侧室，向夫冢树
缢死。人皆奔救，火及火定，而氏死。